runetrust/blame-folketinget-dk huggingface dataset:
Victoria Velasquez (EL), 2023-10-05:
Fællesskaber, hvor vigtige fællesskaberne er, og om børn har mulighed for at deltage i det, som fru Inger Støjberg lige har talt om, er noget af det, jeg faktisk gerne vil spørge ind til.
Det spørgsmål, fru Inger Støjberg stillede til Socialdemokratiets ordfører, kredsede lidt om det samme, nemlig om den enlige mor med tre børn og den sociale balance i vores samfund.
I dag er 23 fagforeninger og organisationer kommet med et meget vigtigt opråb til regeringen, og det handler om, at vi skal gøre noget for at bekæmpe børnefattigdom.
Det er så vigtigt.
Er der noget, der rammer børns muligheder for at kunne indgå i fællesskaber, så er det, når de vokser op i fattigdom.
Derfor kunne jeg godt tænke mig at vide, hvor Danmarksdemokraterne står her.
Hvad er partiets politik?
Mener fru Inger Støjberg, at vi har et problem, når børn i Danmark vokser op i fattigdom?
Og i så fald: Hvad skal vi så gøre ved det?
Inger Støjberg (DD), 2023-10-05:
Ja, det kan jeg sagtens se mig selv i, og det fornemmede jeg sådan set også på statsministerens tale er noget af det, der kommer til at være indholdet i det, som regeringen kommer til at fremlægge i næste uge, og som jeg ser meget frem til.
Jeg tror ikke, man kan finde et eneste folketingsmedlem, der ikke vil være enig i, hvor vigtigt det er med fællesskaber, og hvor vigtigt det er, at børn og unge også får mulighed for at styrke de fællesskaber.
Så skal vi selvfølgelig også bare være sikre på, at de fællesskaber eksisterer, og at alting ikke bare handler om skærm, som det også er blevet sagt tidligere.
Jeg håber virkelig, at vi på en eller anden måde kan tage politikken lidt ud af folkeskolereformen, som vi skal i gang med, så det er børnene, der kommer i centrum, i stedet for alle mulige små særinteresser.
Lise Bertelsen (KF), 2023-10-05:
Tænker Danmarksdemokraterne ligesom Det Konservative Folkeparti, at en permanentgørelse af korte skoledage vil give vores børn og unge mennesker en mere fair chance for at dyrke fritidsinteresser og fællesskaber, som al forskning i øvrigt peger på er den rette vej til trivsel og har en kæmpestor forebyggende effekt mod ensomhed og mistrivsel, som vi desværre ser alt for ofte hos børn og unge?
Inger Støjberg (DD), 2023-10-05:
Jeg vil i hvert fald sige, at det er noget, der skal fylde meget i de folkeskoleforhandlinger, der jo meget snart skal i gang.
Jeg forventer – og det tror jeg alle gør – at regeringen kommer med sit udspil om folkeskolen allerede i den uge, vi går ind i.
Det kan være et spørgsmål om, om skolen kan rumme alle, og om skolen også skal rumme alle, sådan som det er i dag.
Det kan være noget med læringsmiljøer.
Vi ved, at der f.eks. er mange drenge, der har rigtig svært ved at finde sig til rette i skolen, og derfor må jeg også sige, at noget af det, som jeg hørte i statsministerens tale forleden om, at man også vil skabe plads til mere praktiske fag og kigge i den retning, kan vi se os fuldt og helt i.
I øvrigt vil jeg kvittere for den del af statsministerens tale om folkeskolen og om, hvad folkeskolen skal kunne og rumme i fremtiden.
Lise Bertelsen (KF), 2023-10-05:
Undskyld, jeg blev lige forstyrret af en meget lækker slikpose.
Sukker skal der til.
Mange tak til fru Inger Støjberg for en rigtig, rigtig god tale.
Jeg vil spørge lidt ind til familien, for når familien har det godt, har Danmark det godt.
Det vurderes, at mellem 1 og 5 pct. af alle danske børn i Danmark har ufrivilligt skolefravær.
Det koster samfundet næsten 2 mia. kr., det har kæmpestore konsekvenser for barnet, der bliver ensomt og ikke oplever det fællesskab, der ligger i at komme i skolen, og det har enorme konsekvenser for den samlede families trivsel.
Rigtig mange bliver skilt, 16.000 forældre modtog i 2022 tabt arbejdsfortjeneste på grund af barns skolefravær, og det er alt i alt en meget ulykkelig situation.
Har man hos Danmarksdemokraterne gjort sig overvejelser om, hvordan vi undgår, at så mange børn ikke kommer i skole, og den konsekvens, det har for familien?
Inger Støjberg (DD), 2023-10-05:
I det produktionsdanmarksforslag, som vi kom med, var et af elementerne præcis generationsskifteskatten, som vi mener skal ned på de 5 pct., som var ambitionen for den tidligere borgerlige regering, hvor man nåede ned til 6 pct. – der mangler lige det sidste.
Men det har en meget, meget stor betydning, når et ungt menneske skal overtage familievirksomheden.
Det andet her, hr. Alex Vanopslagh peger på: Ja, det bliver vi også nødt til at få set på, for vi kan simpelt hen ikke byde unge mennesker, der skal ind og overtage en virksomhed, at selve grundlaget er uklart, og at man dermed skal bruge alle kræfterne på det i stedet for at komme i gang med at drive den familievirksomhed videre, som man meget gerne vil drive videre.
Alex Vanopslagh (LA), 2023-10-05:
Det er godt at høre.
Det må være Carl Holst-holdet.
Et område, hvor der faktisk er kommet et fint aftryk, måske fra Venstre, er faktisk i forhold til generationsskiftebeskatning, og det ved jeg også ligger ordføreren meget på sinde i forhold til at sikre vækst og udvikling i landdistrikterne.
Og der vil jeg egentlig høre ordføreren, om ordføreren vil være enig i, at det måske vigtigste i den forbindelse ikke nødvendigvis kun er at sænke beskatningen ved generationsskifte, men også sikre et mere retfærdigt retsgrundlag, som selve beskatningen sker ud fra.
Inger Støjberg (DD), 2023-10-05:
Men sådan var det.
Altså, når det kommer til toptop eller tiptop, eller hvad det hedder – det er altid sådan noget med tiptoptop, når nu det er hr. Lars Løkke Rasmussen, der har fundet på det – vil jeg sige, at det er hr. Lars Løkke Rasmussens påfund, men vi udelukker ligesom ikke noget på forhånd.
Vi vil meget gerne med ind i de her skatteforhandlinger, når vi kommer dertil.
Men som jeg også sagde til hr. Torsten Schack Pedersen, er vores fokus helt klart først og fremmest at få lettet skatten på arbejde i bunden.
Er der råd til det, og er der flere penge, så er det næste mål for os ligesom at få hævet grænsen for, hvornår man skal betale topskat.
Men vi afviser ingenting på forhånd.
Altså, jeg ved ikke, om der er lidt problemer med forbindelseslinjerne, for det var sådan set også det, min tale handlede om.
Men nu sagde jeg jo 0,5 mia. kr. hvert år og ikke over sådan en kortere periode, som regeringen har lagt op til.
Så nej, det holder ganske enkelt ikke vand.
Den anden del af det handler jo netop om at få opprioriteret de erhvervsuddannelser, hvor f.eks. udstyret koster mere i drift.
Det gør det, når det handler om lastbilmekanikere, og det gør det, når det handler om hele tungvognsområdet, men jo også nogle af de steder, hvor det er mere højteknologisk.
Anne Paulin (S), 2023-10-05:
Tak for det, og tak til ordføreren for talen.
SF's beskæftigelsesordfører, hr. Karsten Hønge, har i april i Berlingske udtalt, at man ønsker at fastholde pensionsalderen på 68 år.
Det ville jo være meget dyrt; det ville faktisk kræve en finanspolitisk stramning på 27 mia. kr.
Hvordan vil SF finansiere det?
Pia Olsen Dyhr (SF), 2023-10-05:
Hvis jeg skal nævne en positiv ting ved den her regering – det skal man jo huske nogle gange at nævne – så er det det fokus, der har været på rigsfællesskabet, og at statsministeren netop igen og igen siger, at vi ikke bare taler om Danmark og så derefter Færøerne og Grønland, men at vi taler om de tre lande.
Når vi taler om rigsfællesskabet, taler vi om tre ligesindede og ligeværdige lande.
Det tror jeg er rigtig vigtigt, for ellers kan man ikke løse de her problemer.
Det er rigtigt, at det er Danmark, der taler i FN, og det er også Danmark, der er den udenrigspolitiske aktør, men vi kan jo godt samarbejde om det.
Aaja Chemnitz (IA), 2023-10-05:
Mange tak.
Nu har vi også for nylig været i FN sammen.
Så jeg kunne bare godt tænke mig at spørge ind til SF's udenrigspolitik og SF's overvejelser i forhold til hele den situation, der er med mange af de her konflikter, og måske også det her, at vi også har konflikter internt i rigsfællesskabet.
Det kan jo også godt bekymre.
På en eller anden måde er vi også nødt til at kunne finde hinanden for at kunne stå sammen udadtil i udenrigspolitikken.
Pia Olsen Dyhr (SF), 2023-10-05:
Tak for spørgsmålet, og tak til ordføreren.
Jeg synes også, at IA og SF har et fantastisk samarbejde på miljø- og klimaområdet, og vi har det om sikkerhedspolitik og på forsvarsområdet, hvor jeg har været rigtig glad for, at IA har bidraget så aktivt i forhold til forsvarsforliget.
Det synes jeg er positivt.
Om socialpolitikken vil jeg sige, at der jo ingen tvivl er om, at de grønlandske huse kommer til at mærke besparelserne.
Det ved vi godt.
Vi er også optaget af at samarbejde med IA om at finde en løsning på det.
Det er noget af det, som vores socialordfører i hvert fald er opmærksom på.
Ud over at de er udsat socialt, er de jo også langt væk hjemmefra nogle gange, og derfor har de brug for at føle sig hjemme i Danmark.
Det kræver en ekstra indsats.
Aaja Chemnitz (IA), 2023-10-05:
Jeg synes, det er rigtig dejligt, at IA og SF arbejder så tæt sammen, og jeg synes, vi er nået lidt tættere på hinanden.
Vi kæmper både for klimaet, og vi kæmper for velfærd, så tusind tak for det.
SF italesætter jo også de her besparelser, der er ude i kommunerne, og det mærker vi sådan set også i forhold til grønlændere, der bor i Danmark.
Jeg var til møde i går med de grønlandske huse, som også fortæller, at det sådan set går ud over grønlændere, der bor i Danmark.
Kommunerne skærer ind til benet, kan man sige, og samtidig er der også en bekymring i forhold til nogle inklusionsmidler.
Derfor tror jeg også, at SSA-forhandlingerne nok kommer til at få lidt større pres på, kunne man forestille sig, her i løbet af efteråret.
Så det bliver en socialpolitik, der også bliver sådan mere projektorienteret med de udfordringer, der er i det.
Så samlet set i forhold til den socialpolitik, der bliver født, hvilke udfordringer ser SF så der er, i forhold til at man ligesom skærer ind til benet på socialområdet?
Pia Olsen Dyhr (SF), 2023-10-05:
Jeg vil sige, at SF jo var imod strukturreformen, dengang man lavede den, altså at man nedlagde amterne, ændrede det til regioner og lagde handicapområdet ud i kommunerne, fordi nogle af handicapområderne er for små til, at den enkelte kommune kan løse det selv.
Vi kan jo også se, at kommunerne går ind i et samarbejde om det nu.
Altså, det er jo ligegyldigt, hvilket niveau det ligger på, hvis vi bare sørger for, at borgerne får det, de har krav på.
Og der er der jo også nogle ting, vi kan kigge på i forhold til visitation og andet.
Kim Edberg Andersen (NB), 2023-10-05:
Senere i år skal vi snakke handicapområdet, og kan vi i Nye Borgerlige håbe, at SF vil se positivt på, at nogle dele af handicapområdet måske bliver flyttet op under staten?
Altså, de har ikke ekspertviden, og de har mange andre ting, og man begynder så at tænke i penge.
Der er ingen tvivl om, at vi i Nye Borgerlige gerne så, at hele handicapområdet røg op under Folketinget og den store pengesæk, men kunne man håbe på, at SF måske ville se på, at vi kunne tage de små handicapområder og ligesom få dem ind under statens vinger?
Pia Olsen Dyhr (SF), 2023-10-05:
Jeg tror, det er vigtigt at huske på, at danskerne er nogle af dem, der arbejder allermest i verden; altså, vores erhvervsfrekvens er allerhøjest.
Der er intet, der tyder på, at vi er dovne eller ikke vil arbejde.
Danskerne leverer rigtig meget arbejdskraft hver eneste dag.
Det er den ene del af det.
Så det skal man altså huske på, når man har den her diskussion.
Den anden del af det er jo, at når man kigger på, at der er nogle, der er på nedsat tid, så er det f.eks. hjertesygeplejersken, som jeg selv nævnte tidligere, og et andet eksempel er folk, der f.eks. er i fleksjob.
Mennesker med handicap, der kommer ind på vores arbejdsmarked, er jo noget positivt.
Men de kan ikke arbejde 37 timer om ugen fra starten af; de arbejder måske 15 timer om ugen.
De tæller med i statistikken og trækker det ned, men det er jo en positiv ting, at vores arbejdsmarked kan rumme det.
Så jeg tror, man skal passe meget på med bare at sige one size fits all – det ved jeg ikke om jeg må sige; det må jeg nok ikke.
Det får jeg nok en irettesættelse for, så jeg siger undskyld med det samme.
Kim Edberg Andersen (NB), 2023-10-05:
Tak for det.
I forhold til at man står her og er åben, ligger det jo for Nye Borgerlige ligefor at gå ind og finde et eller andet, vi kan sætte fingeren på og sige, at der er vi vildt utilfredse med SF.
Men jeg vil starte et andet sted.
Jeg vil faktisk takke fru Pia Olsen Dyhr og hendes folketingsgruppe for at være en meget stor hjælp og være medspillere i forhold til politikken herinde.
Det skal I have en stor tak for.
Men jeg bliver alligevel nødt til lige at spørge ind til det her med arbejdsmarkedets parter.
Jeg kan forstå, at statsministeren har været ude at sige, at vi skal arbejde noget mere, lidt underforstået, at man ikke bød ind over for velfærdsstaten, hvis ikke man arbejdede noget mere.
Men er ordføreren ikke enig med Nye Borgerlige i, at arbejdstid og løn for den sags skyld ligger hos arbejdsmarkedets parter, og at vi skal lade være med at moralisere over for folk, der har truffet nogle personlige valg, måske på et tidspunkt i livet, hvor man har mere behov for at gå hjemme end at arbejde ekstra?
Pia Olsen Dyhr (SF), 2023-10-05:
Jeg synes, det er lidt svært som lovgiver at stå på den her talerstol og sige, hvordan arbejdstiden skal være ude på vores arbejdspladser, når jeg faktisk grundlæggende tror på arbejdsmarkedets parters ret til at forhandle.
Jeg lytter gerne, og jeg hører også flere og flere virksomheder gå i den retning.
Jeg synes, det er tankevækkende, at der er nogle, der arbejder 4 dage om ugen og alligevel når det samme.
Det er jo noget af det, vi har været dygtige til i Danmark.
Jeg ved godt, at vi alle sammen snakker om, at vi skal arbejde mere, mere og mere, men i virkeligheden er noget af det, vi har været allerbedst til, produktiviteten og produktivitetsstigninger.
Helene Liliendahl Brydensholt (ALT), 2023-10-05:
Tak for det svar, det er jeg rigtig glad for, og jeg håber, at vi sammen kan lægge lidt pres på, så man laver de her opgørelser på institutionsniveau.
Mit andet spørgsmål går mere på det fleksible arbejdsmarked.
I Alternativet går vi jo ind for, at vi skal arbejde os hen imod en 30 timers arbejdsnorm, og jeg kunne godt være nysgerrig på, hvor SF står i forhold til det, og ordføreren må også godt sætte nogle ord på, hvordan SF ser et mere familievenligt og fleksibelt arbejdsmarked i fremtiden i Danmark.
Pia Olsen Dyhr (SF), 2023-10-05:
For det første er pensionsalderen jo allerede steget ud over de 68 år, så man kan sige, at vi ikke går tilbage.
Det har vi sådan set heller ikke forestillet os i SF.
Vi var ikke en del af velfærdsforliget, og vi blev sådan set heller ikke inviteret med, dengang Socialdemokraterne valgte at lave et velfærdsforlig med de borgerlige partier.
Vi er lidt optaget af noget af det, Pensionskommissionen er kommet med.
Det synes jeg faktisk er ret interessant og en debat, vi bør have med hinanden, som lidt er forsvundet.
For jeg tror ikke, at vi kan blive ved med at arbejde, til vi f.eks. er 90 eller 93 år, eller hvad det nu er, vi forestiller os stigningstakten skal være fremadrettet.
Det er selvfølgelig rigtigt, at det vil koste nogle penge, men pointen er jo lidt, at hvis du spørger 3F'eren, kan vedkommende i forvejen ikke arbejde, til han eller hun er 68 eller 70 år.
Mange af dem er jo gået fra, allerede når de er blevet 60 år, fordi de er nedslidte.
Så det kommer også lidt an på, hvad det er for nogle mennesker, vi taler om, og hvad for en pensionsalder det derfor giver mening at tale om.
Anne Paulin (S), 2023-10-05:
Det er jo derfor, vi har lavet forbedrede ordninger for nedslidte.
Men hvis vi så siger, at vi fastholder pensionsalderen på 69 år, vil det stadig væk reducere den strukturelle beskæftigelse med 200.000 fuldtidsansatte.
Hvis SF så vil holde fast i de 69 år – og man må forstå, at det ikke er 68, som det var i foråret – hvordan vil SF så finde de hænder, som vi jo mangler allerede nu, men jo endnu mere, når vi kigger ud i de kommende år?
Hvordan vil SF finde de her hænder?
Inger Støjberg (DD), 2023-10-05:
Det kan jeg meget nemt sige.
Det tyder på, at hr. Thomas Skriver Jensen simpelt hen ikke har fået læst det meget store udspil, vi faktisk kom med, om Produktionsdanmark her for ikke så lang tid siden; det var ellers til vores sommergruppemøde.
Vi kom med et forslag om Produktionsdanmark, hvor erhvervsskolerne også bliver opprioriteret med 0,5 mia. kr. hvert eneste år.
Og det er jo simpelt hen, i erkendelse af at for få søger ind, men jo også i erkendelse af at f.eks. det udstyr, man står med, er alt, alt for utidssvarende.
Altså, der findes jo eksempler på, at far og søn har stået og er blevet uddannet ved den samme maskine, og det nytter simpelt hen ikke.
Så for mig at se og for Danmarksdemokraterne at se
handler det for det første om at få tilført nogle flere penge til det her område
, men for det andet
jo nok også om at få kigget lidt på, hvordan de penge bliver fordelt skolerne imellem, for der er nogle af de her skoler, hvor udstyret er dyrere end på andre skoler.
Så det er bare to af de ting, vi vil gøre.
Thomas Skriver Jensen (S), 2023-10-05:
Tak for det, og tak for talen.
Derfor ærgrer det mig også, at det blev sådan lidt en sur tale uden så meget konkret politik eller konkrete forslag.
Så derfor vil jeg give fru Inger Støjberg muligheden for at gøre os klogere: Hvordan vil Danmarksdemokraterne få flere til at vælge en faglig uddannelse, sådan at virksomhederne kan få den arbejdskraft, de har behov for?
Det må meget gerne være et konkret svar.
Pia Olsen Dyhr (SF), 2023-10-05:
Nu tror jeg, vi har omkring 65.000 sygeplejersker i Danmark, og det, ordføreren taler om, er de 4.000, som eventuelt har en administrativ stilling, altså i forhold til, at man gerne vil give topskattelettelser.
Og jeg synes jo, at hvis jeg skal kigge på at bruge nogle af de penge, vil jeg gerne være med til at kigge på dem, der er i bunden af vores samfund, og give dem en skattelettelse.
Men det er ikke engang det, regeringen lægger op til.
De får ikke nogen skattelettelse med det, regeringen lægger op til.
Men det vil så kræve en skatteomlægning, og så er vi sådan set friske nok i SF.
Anni Matthiesen (V), 2023-10-05:
Men nu er det jo faktisk sådan, at cirka 4.000 sygeplejersker i dag betaler topskat.
Og som jeg forstår SF's ordfører, er det ok, hvis det er sosu-assistenterne, der eventuelt kan få skattelettelser.
Eller har jeg misforstået det?
Altså, kunne SF ikke være med til at arbejde i den retning
Pia Olsen Dyhr (SF), 2023-10-05:
Jeg skal ikke fornægte vores egen historie.
Det er jo nogle af de kompromiser, man laver, når man sidder i regering.
Det er en af grundene til, at vi ikke sidder i den her regering, altså at vi vidste, at det her lå på bedding, og vi syntes, det var en dårlig idé.
Det handler om, hvor vi vil investere vores fælles midler.
Jeg er ikke interesseret i at give virksomhedsarvingerne flere penge mellem hænderne.
Jeg synes hellere, at man kunne tale om, at kassedamen skulle have nogle flere penge, eller sosu-assistenten, som fru Matilde Powers talte om, i Furesø Kommune.
Det har jeg det sådan set fint med.
Men så synes jeg, pengene skal findes ved en skatteomlægning.
Som jeg sagde til hr. Hans Andersen tidligere: Hvis vi kan finde pengene fra mellemhandlerne på el, som fik 45 mia. kr. sidste år i gevinster, så er jeg sådan set villig til at kigge på at bruge dem.
Anni Matthiesen (V), 2023-10-05:
Tak for det, formand, og tak for talen.
Jeg tror, det er første gang, jeg har hørt SF's ordfører tale så meget om skattelettelser i ordførertalen.
Dog synes jeg, det blev talt lidt ned i et sort hul.
Nu er det sådan, at jeg godt kan huske, at SF faktisk tidligere har været med til både at lave selskabsskattelettelser, men også topskattelettelser.
Pia Olsen Dyhr (SF), 2023-10-05:
Nej, det er jeg overhovedet ikke.
Jeg ved ikke, hvorfor det skulle være forkert.
Jeg synes, det er en rigtig god idé, hvis vi får flere af dem, der er på deltid, til at gå på fuld tid.
Vi har længe kæmpet for, at pædagogerne skulle få mulighed for det, for i dag bliver de tvunget på deltid ude i kommunerne, fordi det er nemmere med vagtplanerne.
Det sker også for nogle sygeplejersker, at de får at vide, at de kan få en deltidsstilling, fordi det efterfølgende er nemmere at lægge en vagtplan.
Så jeg er da helt med på, at der kan være flere, der skal arbejde på fuld tid.
Det synes jeg er en god idé, men jeg synes da ikke, det skal være sådan, at vi ikke giver dem incitamenter.
Det kunne også være flere kollegaer.
Matilde Powers (S), 2023-10-05:
To tredjedele af vores social- og sundhedsmedarbejdere er i dag på deltid.
Jeg mødte en social- og sundhedsassistent sidste weekend, da jeg var på gaden, og hun sagde, at hvis der var et økonomisk incitament til det, hvis der var væsentlig flere penge i det, ville hun gerne gå på fuld tid.
Er SF fuldstændig afvisende over for at finde incitamenter til at motivere vores velfærdsmedarbejdere til at gå op i tid?
Pia Olsen Dyhr (SF), 2023-10-05:
Jeg synes faktisk, det er et ret interessant spørgsmål.
Nu tænker jeg jo selv på mine egne unge derhjemme, og de forestiller sig ikke, at de skal have et arbejdsliv som vores.
Og vi kan selvfølgelig godt sige, at det er helt forkert, og at de ikke har forstået det, og at de er nogle dumme mennesker.
Men jeg foretrækker faktisk at tænke, at de måske har noget andet, som de vælger at prioritere.
De lever mindre materielt.
De bruger færre penge, så de har simpelt hen valgt en anden livsstil.
Det er faktisk en diskussion, som så udfordrer os politikere, fordi vi jo netop gerne vil have hjemmehjælpere.
Nej, jeg er ikke kommet frem til en særlig konklusion endnu, men jeg synes i hvert fald, at det er tankevækkende.
For når jeg sidder her og kigger på AE's egne tal, viser det sig, at 12.094 mennesker, der er uddannet som social- og sundhedshjælpere eller social- og sundhedsassistenter, ikke arbejder i den offentlige sektor mere.
De arbejder heller ikke i den private sektor.
De arbejder i den private sektor med noget andet.
Tænk, hvis vi kunne have fået dem tilbage, så man i Furesø Kommune ikke var nødt til at gå i nødberedskab.
Det forudsætter nok en bedre løn.
Det kræver nok også, at man har flere kollegaer.
Matilde Powers (S), 2023-10-05:
Tusind tak for ordet.
Jeg har siddet i byrådet i Furesø Kommune i 5 år, inden jeg kom herind, og de sidste 3 år var jeg nødt til, desværre, at træffe den svære beslutning at lade hjemmeplejen gå i nødberedskab hen over sommeren.
Det handlede ikke om, at vi ikke havde penge nok til at ansætte medarbejdere derude.
Det handlede heller ikke om, at vi ikke havde penge nok til at hyre vikarer.
Det handlede om, at der ikke var nogen medarbejdere, der kunne tage de vagter.
Helt konkret betød det, at borgerne simpelt hen ikke fik anden hjælp end den mest livsnødvendige hen over sommerferien.
Det var ikke en særlig sjov beslutning at være med til at træffe, skulle jeg hilse og sige.
Jeg har læst i Kristeligt Dagblad, at fru Pia Olsen Dyhr har sagt følgende om udfordringen med at skaffe nok dygtige medarbejdere ude i vores velfærdssamfund: »Det lette på Christiansborg er at sige, at vi alle sammen skal arbejde mere.
Hvis de unge så ikke vil det, hvad er det så, vi skal begynde at diskutere?
... Jeg vil bruge min sommer på at tænke over det.«
Pia Olsen Dyhr (SF), 2023-10-05:
Jeg tænker, at hele præmissen for den her diskussion er lidt bagvendt.
For hvis vi kigger på, hvornår folk faktisk går på pension, så vælger dem, der kan arbejde, jo ikke at gå på folkepension.
Hvis du er i arbejde, tjener du som regel mere end en folkepension, hvis du kan arbejde.
Det er jo det, der er pointen.
Hvis du spørger de fleste mennesker, vil de jo hellere blive på deres arbejdsplads, end de vil gå på folkepension, hvis de kan .
Vi har bare rigtig mange, der ikke kan.
Det er derfor, det er godt, vi sammen har lavet Arnepensionen, så nogle af de mennesker, der er nedslidte, får mulighed for at gå før.
Den anden del af det er, at det selvfølgelig er vigtigt, at de mennesker, som er nedslidte, med seniorpensionen, som Venstre engang lavede, får mulighed for at komme endnu før.